RESOLUCIÓN do 29 de agosto de 2025, da Dirección Xeral de Xustiza, pola que se aproban as relacións de postos de traballo da Secretaría de Goberno e das oficinas de xustiza, fase III.
Consellería de Presidencia, Xustiza e Deportes — III. Outras disposicións — 11/09/2025

A Lei orgánica 6/1985, do 1 de xullo, do poder xudicial (en diante, Lei orgánica do poder xudicial), establece no seu artigo 435 que a oficina xudicial é a organización de carácter instrumental que serve de soporte e apoio á actividade xurisdicional de xuíces e tribunais. Os postos de traballo da oficina xudicial só poderán ser cubertos por persoal dos corpos de funcionarios ao servizo da Administración de xustiza e ordenaranse de acordo co establecido nas relacións de postos de traballo.
A actividade da oficina xudicial, definida pola aplicación das leis procesuais, realizarase a través dos servizos comúns, que comprenderán os servizos comúns de tramitación e, se for o caso, aqueloutros servizos comúns que se determine, onde se integran os postos de traballo vinculados funcionalmente por razón das súas encomendas. O deseño da oficina será flexible, e a súa dimensión e organización serán determinadas pola Administración pública competente en función da actividade que nela se desenvolva.
Por outra banda, o Real decreto 1033/2007, do 20 de xullo, establece os postos tipo das distintas unidades que integran as oficinas xudiciais e outros servizos non xurisdicionais, de conformidade co establecido no artigo 519.2 da Lei orgánica do poder xudicial. Así mesmo, o artigo 521.1 da dita lei dispón que a ordenación do persoal e a súa integración nas distintas unidades que conforman a estrutura das oficinas xudiciais se realizará a través das relacións de postos de traballo que se aproben e que, en todo caso, serán públicas, e engade no seu número 2 que as relacións de postos de traballo conterán a dotación de todos os postos de traballo das distintas unidades ou oficinas e indicarán a súa denominación, localización, os requisitos exixidos para o seu desempeño, o complemento xeral de posto e o complemento específico.
Así mesmo, o artigo 522 da Lei orgánica do poder xudicial atribúelles ás comunidades autónomas con competencias asumidas, logo de negociación coas organizacións sindicais, a competencia para elaborar e aprobar, mediante resolución da persoa titular do centro directivo que teña atribuída esta competencia, as relacións de postos de traballo en que se ordenan os postos das oficinas e unidades previstas no artigo 520.1 correspondentes ao seu ámbito de actuación, e dispón que, antes da súa aprobación, llas deberán comunicar ao Ministerio de Xustiza. Pola súa banda, o Ministerio de Xustiza será competente para a ordenación dos postos de traballo asignados ao corpo de letrados da Administración de xustiza en todo o territorio do Estado, que se determinarán con anterioridade á aprobación definitiva de cada relación de postos de traballo.
En virtude do establecido no artigo 20.1 do Estatuto de autonomía de Galicia, e da transferencia de funcións á Comunidade Autónoma de Galicia en materia de medios persoais ao servizo da Administración de xustiza, operada a través do Real decreto 2397/1996, do 22 novembro, o persoal funcionario dos corpos de medicina forense, de xestión procesual e administrativa, de tramitación procesual e administrativa e de auxilio xudicial depende organicamente da Comunidade Autónoma, a través da Consellería de Presidencia, Xustiza e Deportes.
O artigo 84 da Lei orgánica do poder xudicial dispón que haberá un tribunal de instancia en cada partido xudicial, con sede na súa capital, da cal tomará o seu nome, tribunais que estarán integrados por unha sección única, de civil e de instrución. Nos supostos determinados pola Lei 38/1988, do 28 de decembro, de demarcación e de planta xudicial, o tribunal de instancia estará integrado por unha sección civil e outra sección de instrución. Ademais das anteriores, os tribunais de instancia poderán estar integrados por unha ou varias das seguintes seccións:
a) De familia, infancia e capacidade.
b) Do mercantil.
c) De violencia sobre a muller.
d) De violencia contra a infancia e a adolescencia.
e) Do penal.
f) De menores.
g) De vixilancia penitenciaria.
h) Do contencioso-administrativo.
i) Do social.
Os tribunais de instancia constituiranse a través da transformación dos actuais xulgados nas seccións dos tribunais de instancia que se corresponden coas materias de que aqueles estean a coñecer.
En consecuencia, os tribunais de instancia da terceira fase serán o resultado da transformación das actuais unidades xudiciais dos partidos xudiciais da Coruña, Santiago de Compostela, Ferrol, Lugo, Ourense, Pontevedra e Vigo, e a súa constitución terá lugar o día 31 de decembro de 2025 (disposición transitoria primeira da Lei orgánica 1/2025, do 2 de xaneiro, de medidas en materia de eficiencia do servizo público de xustiza). Igualmente, constituirase na mesma data a Secretaría de Goberno como centro de destino propio, segundo o artigo 521 da Lei orgánica do poder xudicial.
Pola súa parte, a disposición transitoria quinta da citada Lei orgánica de medidas en materia de eficiencia do servizo público de xustiza, establece que a implantación da oficina xudicial será simultánea á dos tribunais de instancia e que as comunidades autónomas con competencias en materia de xustiza deberán elaborar, nos seus respectivos ámbitos, as relacións de postos de traballo de cada unha das oficinas para a súa aprobación, logo de negociación coas organizacións sindicais, así como proceder á posterior provisión dos postos. Neste sentido, é de especial relevancia o contido do parágrafo terceiro da dita disposición transitoria quinta, que determina que a Conferencia Sectorial da Administración de Xustiza poderá elaborar e aprobar modelos de referencia sobre a estrutura da oficina xudicial e das súas relacións de postos de traballo, así como que o acordo adoptado habilitará para o seu desenvolvemento mediante resolución da autoridade competente de cada Administración con competencias en materia de xustiza.
Mediante o Acordo da Conferencia Sectorial de Xustiza, do 23 de xuño de 2022, aprobouse o Modelo de referencia das oficinas xudiciais.
De igual xeito, na Conferencia Sectorial da Administración de Xustiza extraordinaria, do 21 de decembro de 2022, aprobouse o Modelo de referencia das relacións de postos de traballo das oficinas xudiciais.
Polo exposto, de conformidade co establecido no artigo 522.2 da Lei orgánica do poder xudicial, e no exercicio das competencias atribuídas polo Decreto da Xunta de Galicia 438/1996, do 20 de decembro, de asunción e atribución a este departamento das ditas competencias, así como polo Decreto 136/2024, do 20 de maio, polo que se establece a estrutura orgánica da Consellería de Presidencia, Xustiza e Deportes, logo de negociación sindical e tras comunicación ao Ministerio de Xustiza,
Artigo 1.
Aprobación da relación de postos de traballo
Apróbanse as relacións de postos de traballo da Secretaría de Goberno e das oficinas de xustiza da terceira fase que figuran no anexo desta resolución.
Artigo 2.
Procesos de reorganización
Os procesos de reorganización derivados da entrada en funcionamento das novas unidades realizaranse consonte o disposto na disposición transitoria primeira do Real decreto 1451/2005, do 7 de decembro, polo que se aproba o Regulamento de ingreso, provisión de postos de traballo e promoción profesional do persoal funcionario ao servizo da Administración de xustiza.
Artigo 3.
Entrada en funcionamento
As oficinas de xustiza e Secretaría de Goberno relacionadas no anexo entrarán en funcionamento o 31 de decembro de 2025.
Disposición derradeira única.
Entrada en vigor
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 29 de agosto de 2025
• Localidade da Coruña:
• Localidade de Ferrol:
• Localidade de Santiago de Compostela:
• Localidade de Lugo:
• Localidade de Ourense:
• Localidade de Pontevedra:
• Localidade de Vigo: